b"\n_START_ARTICLE_\nIreneu de Li\xc3\xb3\n_START_SECTION_\nOr\xc3\xadgens i educaci\xc3\xb3\n_START_PARAGRAPH_\nLa informaci\xc3\xb3 sobre la seva vida s\xc3\xb3n escasses, i en certa manera les dades de les quals disposem s\xc3\xb3n inexactes. Una de les poques \xc3\xa9s que va n\xc3\xa9ixer a l'\xc3\x80sia Proconsular, o b\xc3\xa9 en una de les prov\xc3\xadncies amb les que aquesta frontera, durant la primera meitat del segle II, per\xc3\xb2 no hi ha un consens sobre la data exacta: de fet les dates que s'han especulat s\xc3\xb3n molt variades, tant \xc3\xa9s aix\xc3\xad que la m\xc3\xa9s matinera \xc3\xa9s el 97 i la m\xc3\xa9s tardana el 147. En tot cas, va haver de ser abans de la mort de Policarp d'Esmirna, mort vers el 155, doncs durant la seva joventut Ireneu va poder gaudir dels seus discursos. Per aquesta ra\xc3\xb3 i altres consideracions, es podria fixar la seva data de naixement vers el 126 o el 136 com a data tardana m\xc3\xa9s admissible._NEWLINE_La seva educaci\xc3\xb3 nom\xc3\xa9s es deixa entreveure en els seus escrits posteriors. Demostra cert coneixement del llegat cl\xc3\xa0ssic, concretament de poetes i fil\xc3\xb2sofs grecs: a les seves obres cita a Homer, Hes\xc3\xadode, P\xc3\xadndar i Plat\xc3\xb3. De l'\xc3\xa0mbit cristi\xc3\xa0, ell mateix explica, a banda de les ensenyances del bisbe Policarp, va tenir altres mestres, preveres de l'\xc3\x80sia Menor, els quals esmenta com deixebles mediats o immediats dels ap\xc3\xb2stols. Es desconeix si realment va con\xc3\xa8ixer en persona a P\xc3\xa0pies de Hier\xc3\xa0polis, al qual acostuma a esmentar sovint als seus escrits; si l'any 156 era present a Roma, dif\xc3\xadcilment va poder continuar amb els seus estudis a la seva terra d'origen.\n_START_SECTION_\nTrasllat a la G\xc3\xa0l\xc2\xb7lia\n_START_PARAGRAPH_\nAl cap d'un temps es va traslladar a la G\xc3\xa0l\xc2\xb7lia, es desconeix exactament quan per\xc3\xb2 hi havia aleshores estretes relacions entre les esgl\xc3\xa9sies missioneres gal\xc2\xb7les i les esgl\xc3\xa9sies mare asi\xc3\xa0tiques. Ireneu es va instal\xc2\xb7lar a Lugdunum (Li\xc3\xb3) i va servir inicialment com a prevere. Durant la persecuci\xc3\xb3 de Marc Aureli, el clergat de la ciutat va patir una forta persecuci\xc3\xb3 i molts van ser empresonats per les seves creences cristianes. S'ha conjecturat que Ireneu va escriure una carta dels confessors gals a les esgl\xc3\xa9sies d'\xc3\x80sia Menor i de Fr\xc3\xadgia que descriu vivament la persecuci\xc3\xb3; es troba estretament relacionada amb un fragment conservat que parla sobre els esfor\xc3\xa7os dels persecutors per fer confessar als m\xc3\xa0rtirs Sanctus i Blandina. En qualsevol cas, membres no empresonats del clergat van enviar en missi\xc3\xb3 a Ireneu a Roma durant la persecuci\xc3\xb3, l'any 177 o 178, amb una carta a les seves mans adre\xc3\xa7ada al bisbe rom\xc3\xa0 Eleuteri per intercedir en nom dels montanistes de l'\xc3\x80sia Menor. Segons Wace i Piercy, alguns autors cat\xc3\xb2lics romans van afirmar que Ireneu anava tamb\xc3\xa9 amb l'objectiu de ser consagrat bisbe de Li\xc3\xb3; segons Eusebi de Cesarea era, de fet bisbe de totes les esgl\xc3\xa9sies de la G\xc3\xa0l\xc2\xb7lia, perqu\xc3\xa8 nom\xc3\xa9s hi havia la di\xc3\xb2cesi de Li\xc3\xb3, per\xc3\xb2 aquesta q\xc3\xbcesti\xc3\xb3 no \xc3\xa9s segura. No obstant aix\xc3\xb2, demostrats els seus m\xc3\xa8rits durant la seva missi\xc3\xb3 a Roma, Ireneu a la seva tornada a Li\xc3\xb3 va succeir a Pot\xc3\xad, mort com a m\xc3\xa0rtir durant la persecuci\xc3\xb3 l'any 177, al capdavant de la di\xc3\xb2cesi._NEWLINE_Durant el per\xc3\xadode de pau religiosa que va acompanyar el seu mandat com a bisbe, les dades biogr\xc3\xa0fiques sobre Ireneu s\xc3\xb3n breus i escasses. Sembla que va dividir les seves activitats entre els seus deures pastorals i missionals com a bisbe, es va distingir especialment pels seus esfor\xc3\xa7os per convertir els infidels pagans i pels seus conflictes i batalles en contra dels heretges amb el prop\xc3\xb2sit de mantenir la pau en el si de l'Esgl\xc3\xa9sia, que va fer que fos considerat un home de pau. D'altra banda, la seva vida la va dedicar a la seva activitat liter\xc3\xa0ria: els seus escrits tractaven majorit\xc3\xa0riament d'anar en contra de l'heretgia gn\xc3\xb2stica, especialment en contra dels seguidors del gn\xc3\xb2stic Valent\xc3\xad, que aleshores s'estava estenent tant a la G\xc3\xa0l\xc2\xb7lia com d'altres regions de l'imperi rom\xc3\xa0, de fet la seva principal obra, Adversus haereses, probablement la va escriure durant el seu mandat com a bisbe i ens informa en el seu prefaci que era la primera vegada que escrivia en qualitat d'autor eclesi\xc3\xa0stic. _NEWLINE_Encara era bisbe en temps de V\xc3\xadctor I, successor d'Eleuteri a Roma. Ireneu es va postular com a defensor de les esgl\xc3\xa9sies orientals de l'\xc3\x80sia Menor, regi\xc3\xb3 de la qual era originari, davant de les pretensions romanes. El 190 o 191 va prendre partida de la controv\xc3\xa8rsia per la data de la celebraci\xc3\xb3 de la Pasqua. Les esgl\xc3\xa9sies asi\xc3\xa0tiques la celebraven seguint el costum quartodecimanista, \xc3\xa9s a dir que era celebrada el 14 de Nissan seguint el calendari hebreu. El bisbe rom\xc3\xa0 volia que ho adaptessin a la pr\xc3\xa0ctica romana, per\xc3\xb2 el bisbe Pol\xc3\xadcrates d'Efes va comunicar mitjan\xc3\xa7ant una carta la seva negativa i, en conseq\xc3\xbc\xc3\xa8ncia, V\xc3\xadctor els va excomunicar, una mesura que va ser molt mal vista per altres bisbes. Entre ells hi havia el mateix Ireneu, que es va adre\xc3\xa7ar per carta al bisbe rom\xc3\xa0 intercedint per les esgl\xc3\xa9sies cristianes de l'\xc3\x80sia Menor, en la qual demanava l'aixecament de l'excomuni\xc3\xb3 que havia imposat V\xc3\xadctor sobre els cristians asi\xc3\xa0tics i va retreure-li l'arrog\xc3\xa0ncia que havia demostrat anatematitzant les comunitats asi\xc3\xa0tiques. Eusebi de Cesarea esmenta un altre escrit d'Ireneu, sembla que sobre la mateixa tem\xc3\xa0tica, que va ser adre\xc3\xa7ada a Blast, l\xc3\xadder dels quartodecimans romans.\n_START_SECTION_\nMort\n_START_PARAGRAPH_\nEs desconeix la data de la seva mort, que degu\xc3\xa9 produir a finals del segle\xc2\xa0ii o inicis del III. Malgrat alguns testimonis a\xc3\xafllats i tardans, no \xc3\xa9s probable que la seva carrera acab\xc3\xa9s amb el martiri. Tanmateix, \xc3\xa9s venerat com a sant, la seva festivitat se celebra el 28 de juny en les esgl\xc3\xa9sies occidentals, i el 23 d'agost en les orientals.\n_START_SECTION_\nCreences\n_START_PARAGRAPH_\nVa explicar que no existeix un Pleroma sobre el D\xc3\xa9u Creador. La Regla de la Veritat, es resumeix en el seg\xc3\xbcent: hi ha un sol D\xc3\xa9u Sobir\xc3\xa0 Universal que va crear totes les coses per mitj\xc3\xa0 del seu Verb, que ha organitzat i fetes del no res totes les coses perqu\xc3\xa8 existeixin. El D\xc3\xa9u de l'Antic Testament \xc3\xa9s el mateix \xc3\xbanic D\xc3\xa9u del Nou Testament, al contrari del que va afirmar Marci\xc3\xb3._NEWLINE_Ireneu va confrontar les concepcions segons les quals hi hauria \xc3\xa0nimes dolentes destinades a condemnar-se o tres classes d'humans: materials que no poden salvar-se, ps\xc3\xadquics que poden salvar-se i espirituals que se salven. D\xc3\xa9u ha tancat a tots en la incredulitat, per tenir compassi\xc3\xb3 de tots (Romans 11,32). Especialment va rebutjar la versi\xc3\xb3 gn\xc3\xb2stica de Crist, que en feia un \xc3\xa9sser espiritual a qui li va ser administrat un cos format amb subst\xc3\xa0ncia ps\xc3\xadquica, per\xc3\xb2 disposat amb un art inefable perqu\xc3\xa8 pogu\xc3\xa9s ser vist, palpat i sofrir i del que es va deslliurar en morir, i que en canvi mai no va prendre res de l'home material, perqu\xc3\xa8 aquest res t\xc3\xa9 que pugui salvar-se. Va mostrar com, segons els arguments que ells proposen, el Verb no s'hauria fet carn. El llibre V exposa la seva escatologia mil\xc2\xb7lenarista, heretada dels ap\xc3\xb2stols: l'Anticrist, la Resurrecci\xc3\xb3 dels justos i el Mil\xc2\xb7lenni."